Chavín de Huántar
Chavín de Huántar, tempelkompleks i Andeshøjlandet i det centrale Peru med storhedstid fra 1000 til ca. 200 f.Kr. Templet var midtpunkt for den første pan-andine religiøse kult. Chavínstilen havde sine karakteristiske symboler fra tidligere tider, fx en kaiman, en kulturhero (der medbragte maniok, græskar og chilipeber), en antropomorf stavguddom, rovfugle (ørnen), jaguar og slange. Figurerne ses i udskåret sten og på nogle af de bevarede, vævede tekstiler. Religiøse specialister varetog kultens aktiviteter og sendte missionærer ud i landet, hvor de grundlagde nye kultcentre.
Templet er opført i to faser. Det gamle tempel er udformet som et U; det indre af bygningen har et netværk af lange gallerier i flere niveauer. Midti står El Lanzón, en knivformet stele, 4,55 m høj og med en skålformet fordybning foroven, hvor majsøl og sandsynligvis blod blev anbragt som offergave som en del af Chavínritualerne. I den følgende fase byggedes det nye tempel. Bygningen er opført i fint murværk med basrelieffer, der forestiller jaguarer og rovfugle med kattedyrsattributter. Portalen er opført i sort og hvid sten.